KR skokkarar stilla sér upp með stjörnuljós um áramót . Hlaupahópurinn KR-skokk hefur starfað síðan vorið 2012 . Allar götur síðan hefur hópurinn æft þrisvar í viku allt árið um kring . Æfingunum stýra að jafnaði tveir til þrír reynslumiklir hlauparar : Ásdís Káradóttir , Margrét Elíasdóttir og Rúnar Reynisson . Hinn þrautreyndi Birgir Sævarsson var einn aðalforsprakkinn en hann er hættur í bili . Margrét ræddi við okkur hér um hlaupahópinn KR-skokk úr Vesturbænum . Aðspurð segir Margrét að vanalega séu um 50 virkir hlauparar í hópnum þó mun fleiri hafi komið og prófað . Á þriðjudögum og fimmtudögum hittist hópurinn við Frostaskjól kl. 17:30 en á laugardagsmorgnum við Vesturbæjarlaug kl. 9:30 . Hvernig finnið þið hlaupurum á ólíku getustigi verkefni við hæfi ? Þátttakendum í KR-skokki er skipt í þrjá hópa eftir reynslu : byrjendur , lengra komnir og vanir hlauparar ( Glaðir , Glettnir og Hraðir ) , æfingum er hagað eftir getu hvers og eins . Síðan KR-skokk var stofnað hefur þrisvar sinnum verið tekið á móti nýjum byrjendahópum en meðlimir þeirra flytja sig í næsta hóp þegar þeir hafa náð betri tökum á sportinu . Við stefnum að því að halda aftur byrjendanámskeið núna í vor . Hvar hlaupið þið helst ? Æfingasvæðið er allur Vesturbær , Seltjarnarnes , miðbær og víðar . Hljómskálagarðurinn og Öskjuhlíðinn eru einnig innan seilingar . Stígarnir meðfram ströndinni eru vinsælastir eins og gefur að skilja , en yfir háveturinn getur myrkur , hálka og rok gert hlaupurum erfitt fyrir . Aldrei hafa þó fallið niður æfingar , heldur er þeim hagað eftir aðstæðum hverju sinni . Er eitthvað sérstakt framundan hjá hópnum á árinu ? Í haust ætlar stór hópur KR-skokkara saman í Amsterdam-maraþon og velur hver sér vegalengd við hæfi . Hvað með félagslíf , er mikið um atburði utan æfinga ? Félagslíf í KR-skokki er fjörugt . Við erum auðvitað rétt að slíta barnsskónum og enn að skapa okkar hefðir . Nokkrir hlauparar úr hópnum skipa skemmtinefnd sem hefur staðið fyrir ýmsum uppákomum , svo sem sameiginlegum hádegisverði eftir laugardagshlaup , sundferðum , kaffihúsaheimsóknum , árshátíð og jólaskokki . Þá hafa verið haldnir fræðslufundir og kynningar á fatnaði . Eru allir velkomnir , hvernig eiga áhugasamir að bera sig að ? Markmið KR-skokks er að ná til allra sem hafa áhuga á að hittast , hafa gaman og hlaupa saman . Allir eru velkomnir ! Óvanir hlauparar geta slegist í hópinn í maí , en þá höldum við sérstakt byrjendanámskeið , sem við auglýsum þegar þar að kemur . Best er að leita okkur uppi á Facebook . Annars gildir bara að reima á sig skóna og mæta á æfingu . KR konur kalla ekki allt ömmu sína . Eitthvað að lokum ? Fyrstu misseri KR-skokks hafa einkennst af krafti , áhuga og hlaupagleði . Starfið hefur haft jákvæð áhrif á líf margra einstaklinga og sett svip sinn á samfélagið í Vesturbæ .